Komisijos reglamentas (EEB) Nr. 401/86
1986 m. vasario 21 d.
nustatantis išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties II priedą neįtrauktos prekės, skyrimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 1018/84 [2], ypač į jo 12 straipsnio 2 dalį,
kadangi 1980 m. lapkričio 11 d. Tarybos reglamente (EEB) Nr. 3035/80, nustatančiame bendras eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties II priedą neįtrauktos prekės, skyrimo taisykles ir šių grąžinamųjų išmokų sumos nustatymo kriterijus [3], su paskutiniais pakeitimais, padarytais Reglamentu (EEB) Nr. 1982/85 [4], numatyta, kad grąžinamųjų išmokų už prekes, klasifikuojamas Bendrojo muitų tarifo pozicijoje Nr. 19.03, dydis gali skirtis atsižvelgiant į jų paskirties vietą; kadangi nuo 1985 m. liepos 19 d. iki lapkričio 1 d. minėtoms prekėms, eksportuojamoms į Jungtines Valstijas ar į Kanadą, buvo taikytas kitoks grąžinamosios išmokos dydis, negu eksportuojamoms į kitas valstybes, kurios nėra Bendrijos narės; kadangi Kanadai ši priemonė buvo taikoma, atsižvelgiant į jos specialius prekybinius ryšius su Jungtinėmis Valstijomis; kadangi 1985 m. lapkričio 1 d. importo į Jungtines Valstijas sąlygos buvo pakeistos tiek, kiek yra pateisinama, kad šių dviejų valstybių, kurios nėra Bendrijos narės, rinkoje eksportuotojams būtų atstatytos sąžiningos konkurencijos sąlygos, kai jose skirtos vartoti eksportuotos prekės įvežamos po 1985 m. lapkričio 1 d.;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Prekėms, klasifikuojamoms pagal Bendrojo muitų tarifo poziciją Nr. 19.03, kurios į Jungtines Valstijas arba Kanadą įvežamos vartoti po 1985 m. lapkričio 1 d. ir kurioms grąžinamoji išmoka iš anksto buvo nustatyta nuo 1985 m. liepos 19 d. iki spalio 31 d., taikomas toks grąžinamosios išmokos dydis, koks yra taikomas kitoms valstybėms, kurios nėra Bendrijos narės, ir koks galioja paraiškos gauti sertifikatą su iš anksto nustatyta grąžinamąja išmoka padavimo dieną.
2. Prekėms, klasifikuojamoms pagal Bendrojo muitų tarifo poziciją Nr. 19.03, kurios į Jungtines Valstijas arba Kanadą įvežamos vartoti po 1985 m. lapkričio 1 d. ir kurioms grąžinamoji išmoka iš anksto nenustatyta, taikomas toks grąžinamosios išmokos dydis, koks yra taikomas kitoms valstybėms, kurios nėra Bendrijos narės, ir koks galioja prekių eksportavimo dieną.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1985 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. vasario 21 d.